
Kritikeromtale av Der det ikke finnes nåde 



«Fra den urovekkende første setningen til den uhyggelige epilogen slynger John Burley leseren inn i en grøsser av en thrillerdebut. Harlan Coben møter Patricia Cornwell i en idyllisk forstad hjemsøkt av et monster som vil etterlate seg et sterkt inntrykk lenge etter at siste side er lest.»

–Wendy Corsi Staub, forfatteren av Sleepwalker,

som har ligget på New York Times bestselgerliste



«Vil få det til å gå kaldt nedover ryggen på deg. En stram psykologisk thriller som foretar et dypdykk i hjerte og sinn hos en rekke forskjellige karakterer… og tøyer grensene for vår forståelse av hvilke ytterligheter en forelder vil gå til for å beskytte sitt barn.»

–Alice LaPlante, forfatteren av Turn of Mind,

som har ligget på New York Times bestselgerliste.



«John Burley følger i fotsporene til Robin Cook og Kathy Reichs og bringer vold og drap til USAs forstadsidyll. Og i likhet med de bestselgende romanene, er denne romanen skrevet av en ekspert som også kan fortelle en drivende god historie. Denne oser av troverdighet.»

–Ace Atkins, forfatteren av Robert B. Parker’s Wonderland,

som har ligget på New York Times bestselgerliste.



«Fengslende, urovekkende og kompleks. John Burleys Der det ikke finnes nåde er umulig å legge fra seg. Spenningen starter tidlig og fortsetter nådeløst til siste slutt.»

–Heather Gudenkauf, forfatteren av The Weight of Silence,

som har ligget på New York Times bestselgerliste.



«Det er nærmest blitt en klisjé å si at man har lest en bok i ett strekk, og det stemmer ikke i dette tilfellet. Jeg måtte reise meg opp da jeg var halvveis i Der det ikke finnes nåde for å ta en drink

som kunne roe nervene.»

Linwood Barclay, forfatteren av Never Look Away,

som har ligget på New York Times bestselgerliste.


John Burley

DER DET IKKE

Oversatt av Mona Berge

Det finnes ikke noe virkelig meg, bare et vesen, noe illusorisk, og selv om jeg kan skjule mitt kalde blikk og du kan trykke hånden min og kjenne et fast håndtrykk, ja, kanskje du til og med kan fornemme at livsstilen vår er ganske lik: så er jeg rett og slett ikke der.

–Bret Easton Ellis, American Psycho



Det som blir gjort av kjærlighet, finner sted bortenfor godt og ondt.

–Friederich Nietzsche, Beyond Good and Evil




Dette er ikke begynnelsen.

En ung mann kledd i jeans og svart t-skjorte slentrer rolig bortover fortauet. Han nynner lavt for seg selv der han rusler av sted. Nike-kledde føtter slår rytmisk mot asfalten mens han snor seg forbi myldret av ettermiddagens fotgjengere. Han er kanskje femten år –egentlig ikke en ung mann ennå, men så absolutt på vei til å bli det –og han fører seg med den energien og likegyldigheten til en som er i besittelse av ungdommens luksus, men som ennå ikke har erfaring nok til å sette pris på den verdien, eller dens flyktighet.

Jegeren ser den unge mannen runde et hjørne og forsvinne midlertidig ut av syne bak mursteinsfasaden til en tilstøtende bygning. Likevel holder han en passende avstand, for selv om han har et instinkt for hvordan han skal gå frem, overlater han nå kontrollen til noe helt annet. Så lenge han kan huske har han fornemmet dette andre. Det har ligget og vaket like bak den gjennomskinnelige gardinen av de ubetydelige hverdagsaktivitetene livet hans består av. Dette andre venter på at han skal slutte seg til det, at han skal omfavne det –betrakter ham med sine mørke og trofaste øyne. Men det er stunder –stunder som denne –når det ikke venter mer, når gardinen blir trukket til side og det kommer frem, forlanger å bli ivaretatt.

Den unge mannen i den svarte t-skjorten når frem til enden av gaten og fortsetter over en liten plass. På den andre siden av plassen ligger et beskjedent skogholt, der en grusvei skjærer gjennom, overgrodd av den tidlige vårens bladverk. Den strekker seg omtrent to hundre meter til den ender opp i nabolaget på den andre siden.

Jegeren setter opp farten, minsker avstanden mellom dem. Han kjenner at hjertets rytme slår inn i tredje gir, der kraft kjemper en kamp mot fart. Tingen som bor bak gardinen, er med ham nå –har blitt ham. Dens åndedrag, våte og tunge og grynet av jord, glir inn og ut av lungene hans, blander seg med hans egne raske åndedrag. Den uavbrutte marsjen av pulsen dens trommer ivrig i vei bak tinningene, blekner synet litt for hvert slag. Foran ham er gutten, den hengslete kroppen svinger lett frem og tilbake mens han går, nesten danser, som om de lange musklene dingler skjørt fra en metallhenger. Et kort øyeblikk, mens han betrakter gutten og tilbakelegger den gjenværende avstanden mellom dem, blir jegeren slått av den rene skjønnheten i gangen hans, og et ubevisst smil kruser seg om munnen hans.

Lyden av skrittene hans får gutten til å snu seg, til å se rett på ham. Armene henger slapt ned langs siden. Idet han snur seg, svinger Jegerens hånd raskt opp fra der den hadde ligget gjemt bak benet hans et øyeblikk tidligere. Fingrene hans holder stramt rundt en gjenstand. Håndtaket er festet til et tynt metallskaft, langt og smalt og spisst i enden. Det når høyden av svingbuen og treffer guttens hals, nøyaktig på midten, like under kjeven. Et lite rykk forplanter seg gjennom jegerens arm da tuppen på stangen treffer undersiden av guttens skalle. Han kan kjenne varmen av guttens hud presse opp mot huden i hans egen håndflate idet redskapet faller til ro. Gutten åpner munnen for å skrike, men lyden blir kvalt av blodet som veller opp bak i halsen hans. Jegeren trekker armen ned og vekk, kjenner hvor lett redskapet glir ut av halsen.

Han stopper opp et øyeblikk, betrakter guttens dødskamp, studerer det sjokkerte uttrykket i øynene hans. Munnen foran ham åpner og lukker seg taust. Hodet rister langsomt frem og tilbake i fornektelse. Han bøyer seg nærmere, ser gutten inn i øynene. Hånden som holder instrumentet, trekker seg tilbake for å forberede det neste slaget. Han svinger det opp. Den lange metalltuppen trenger seg inn i guttens buk og brysthule. Han ser på mens kroppen stivner, ser leppene forme en sirkel av et taust skrik, ser øynene bli store og fjerne.

Gutten faller sammen på bakken, og Jegeren følger etter, legger hånden om skulderen hans og stirrer inn i det forundrede, bleke ansiktet. Han kan se at guttens bevissthet svinner hen nå, kjenner musklene bli slappe i grepet hans. Likevel forsøker han å få kontakt med de øynene, undrer seg på hva de ser i disse siste sekundene. Han ser for seg hvordan det må føles å kjenne at verden glir vekk mot slutten, kjenne at scenen blir mørk og skritte blindt inn i   tomrommet mellom denne verdenen og den neste, naken og alene, ventende på det som kommer etterpå… hvis det kommer noe i det hele tatt.

Den kjølige jorden gir litt etter under fingrene hans, og i neste sekund er gutten død, etterlater seg sitt ubrukelige, ødelagte skall. «Nei,» hvisker jegeren for seg selv, for stunden varte ikke lenge nok. Han rister kroppen, ser etter tegn til liv. Men det er ingenting. Nå er han alene i skogen. Erkjennelsen gjør ham rasende. Redskapet han holder i hånden heves og senkes igjen og igjen i et ønske om å straffe, formane, såre. Da redskapet ikke lenger tilfredsstiller ham, kaster han det fra seg, bruker hendene, neglene og tennene for å rive opp sårene. Den døde kroppen føyer seg slapt under angrepet, det magre kjøttet blir hengende i slintrer, strømmen av blod er allerede en livløs ting. Gradvis avtar villskapen i angrepet. Han hviler på hender og knær og trekker pusten raskt og hivende.

Neste gang skal jeg gjøre det bedre, lover han det der som holder til bak gardinen. Men da han snur seg for å se, er tingen borte, gardinen er trukket for igjen.

DEN UNGE MANNEN I DEN SVARTE T-SKJORTEN

Selv om det var fredag, syntes Ben Stevenson at trafikken på Sunset Boulevard med kurs vestover ut fra Steubenville var uvanlig tett da han kjørte hjem. Doktor Colemans operasjon var blitt avsluttet tidligere enn forventet, og den siste prøven av mrs Granchs delvise tyreoidektomi var blitt sendt til laben 16.40. Den viste ingen kreftceller, så han hadde ringt til operasjonssalen.

«Operasjonssal tre,» svarte vakthavende sykepleier i den andre enden.

«Marsha, dette er doktor Stevenson. Kan jeg få snakke med doktor Coleman, er du snill?»

«Å, hallo, doktor Stevenson,» svarte hun. «Et lite øyeblikk, jeg setter på høyttaleren.»

Det oppsto en kort pause, så lød Colemans stemme en smule fjern og metallisk over høyttaleren. «Hvordan ser det ut, Ben?»

«Ingen kreftceller, Todd,» svarte han. «Det ser bra ut fra mitt ståsted.»

«Ålreit,» svarte kirurgen. «Det er alt jeg har til deg i dag. Jeg avslutter her nå.»

Avslutter. Det var kjærkomment å høre en hvilken som helst dag, men spesielt på en fredag når din eldste sønns high school-baseballteam skulle spille kamp. Thomas hadde startet sesongen som centerfielder, men kraften i armen hans hadde tiltrukket seg trenerens oppmerksomhet, og Thomas hadde raskt vist seg å bli en enda større ressurs ute på banen. I kveld var det hans tur til å være med i pitchingroteringen. Kampen skulle starte klokken 18.00, og Ben hadde ikke tenkt å gå glipp av den.

Han brukte de neste ti minuttene på å rydde og stenge laboratoriet. Da han hadde forsikret seg om at alt var i orden, grep Ben jakken, låste døren bak seg og gikk ut til bilen. Da han kjørte ut fra parkeringsplassen til Trinity Medical Center, slo han på radioen og begynte å nynne med på en Beatles-låt. John Lennon sang: «Nothing’s gonna change my world.»

Han passerte John Scott Highway, og nå begynte trafikken å tetne seg til idet han nærmet seg Wintersville. Ben hadde tatt med familien og flyttet til denne lille småbyen fra Pittsburgh tretten år tidligere. Han hadde møtt Susan mens de studerte medisin ved Loyola University i Chicago. De ble uteksaminert samtidig, og begge hadde klart å sikre seg turnusstillinger ved University of Pittsburgh Medical Center. Han spesialiserte seg på patologi, mens Susan ville bli allmennlege. Mot slutten av det første arbeidsåret, giftet de seg –en enkel seremoni med bare den nærmeste familien og noen få venner til stede. Den neste uken hadde de gått fotturer og padlet kajakk i den nordlige delen av delstaten New York. Det hadde vært Susans forslag, faktisk. Og så var det rett tilbake til den utmattende og slitsomme turnusjobben. Den uken hadde passet dem begge perfekt og gitt dem en mulighet til å nyte hverandres selskap uten avbrudd, langt unna de konstante kravene og de lange arbeidsdagene. Det hadde vært godt å bruke kroppen. De merket begge at forfallet så smått hadde begynt å sette inn fordi de aldri hadde tid til å trene. Den friske luften og den frodige, grønne vegetasjonen hadde gjenopplivet sansene, og de hadde snakket ivrig om planene for fremtiden. Så vidt han husket, hadde nettene for det meste vært stjerneklare. De hadde elsket under stjernene nesten hver kveld før de la seg inne i det tynne teltet. Da uken var omme, hadde Ben en haug med myggestikk på unevnelige deler av kroppen. Susan var blitt gravid i løpet av den uken, men det oppdaget de ikke før det hadde gått seks uker. Thomas ble født ni måneder senere.

Det hadde vært en vanskelig tid for dem så tidlig i ekteskapet. Mens man holdt på med turnustjenesten, var det ikke ideelt å ha et spedbarn å ta seg av. Sykehuset ga dem ikke kortere arbeidsdager bare fordi det var et gråtende tre måneder gammelt spedbarn hjemme. Ingen av dem hadde familie i området, og Susan fikk seg rett og slett ikke til å overlate Thomas til en dagmamma eller barnehage etter at den kortvarige fødselspermisjonen var over. Det endte med at hun bestemte seg for å ta permisjon et år for å være sammen med sønnen. I ettertid viste det seg at det hadde vært det rette valget for dem alle.

Canton Road gled forbi på høyre side, og Ben innså litt for sent at han trolig burde ha svingt av der for å ta en omvei rundt den nærmest stillestående køen. Sunset Boulevard, som nå var blitt til Main Street, var hovedveien som knyttet sammen småbyene Steubenville og Wintersville, små flekker i Midtvesten på kartet, rett vest for Ohio-elven. Åtte mil øst lå Pittsburgh, og omtrent tjuefem mil vest lå Columbus. Bortsett fra en rekke av småbyer med omtrent samme eller lavere innbyggertall, var det ikke stort annet i området mellom de to store byene. Og i alle fall ikke nok til å legge grunnlag for så tett trafikk som dette. Det var en av grunnene til at de hadde bestemt seg for å flytte fra Chicago og Pittsburgh.

Det må ha skjedd en ulykke, tenkte Ben. En stor ulykke siden køen nesten står stille. Ubeleilig og frustrerende, selvfølgelig –og i et skamfullt øyeblikk ble motviljen rettet mot noe annet også. En ulykke som førte til så lange køer, kunne bety dødsfall. Og det i sin tur førte ofte til en rettsmedisinsk etterforskning, noe som betydde at han kanskje måtte ta en tur til Jefferson County rettsmedisinske kontor i kveld, eller senest i morgen tidlig for å forta en obduksjon. Flott. Absolutt fantastisk, tenkte han for seg selv, og kjente umiddelbart et nytt stikk av dårlig samvittighet. Livet som patolog i en småby betydde at han måtte stille opp hver gang det ble innledet en etterforskning. Det var han, og så var det Allegheny County rettsmedisinske kontor og kriminalteknisk laboratorium i Pittsburgh, åtte mil unna. Men han hadde visst det da han tok jobben her, minnet han seg selv på.

Beatles var blitt erstattet av The Band, som var i gang med første vers av The Weight –et illevarslende tegn, tenkte Ben. Han slo av radioen. Køen gikk i sneglefart, og nå kunne han se inngangen til Indian Creek high school like foran seg til høyre. Dette lot til å være kilden til i det minste noe av trafikkorken. Han så to politibiler, en ambulanse og en nyhetsvan inne på skolens parkeringsplass. Til høyre i veikanten sto to biler, og sjåførene utvekslet forsikringsopplysninger. Den ene hadde vel kjørt litt for nær bilen foran og krasjet inn i bakskjermen idet bilen foran stoppet opp. Sjåførene var engasjert i en opphetet diskusjon, og en sheriffbetjent kom gående for å gripe inn før det utartet til noe mer.

Lenger fremme løste køen seg opp, og Ben kjørte langsomt hjemover. Han hadde fremdeles tid nok til å rekke kampen til Thomas, men tiden var litt knappere enn han hadde regnet med. Han slo på radioen igjen og smilte for seg selv. The Band var i ferd med å avslutte, og så var «The Weight» over.

Det første Ben la merke til da han nærmet seg huset, var at Susan hadde kommet hjem før ham. Den grå Saaben hennes sto parkert i innkjørselen. Han parkerte bak henne, gikk ut og hentet kofferten fra bagasjerommet. Hun hadde hørt ham komme og kom gående ned trappen mot ham. Selv etter alle disse årene var hun fremdeles vakker, tenkte Ben, med mørkt, skulderlangt hår og kastanjebrune øyne han hadde problemer med å rive seg løs fra. Hun var høy, og var fremdeles slank og smidig til tross for at hun hadde født to barn. Selv om Ben også hadde en lignende atletisk kroppsbygning, følte han at årene hadde tært mer på ham. Ansvar og plikter ga ham stadig dypere rynker rundt øynene. Det brune håret var blitt gråsprengt. Han smilte til henne, men smilet bleknet da hun kom nærmere.

«Si at du har snakket med Thomas i ettermiddag», sa hun inntrengende og knuget fingrene rundt sidene av kjolen.

«Hvordan det? Hva er i veien?» spurte han mens tankene automatisk vandret til en rekke av de verst tenkelige mulighetene. Noe var veldig galt, innså han da han så nøyere på henne. Susan var redd, faktisk mye mer enn det: Hun var på randen av hysteri.

«Det har skjedd et dødsfall på skolen,» brast det ut av henne. «En av elevene på high school, trodde de.»

Ben stirret måpende på henne. «Hva?»

«Noen ble drept i ettermiddag,» forklarte hun. «På nyhetene sier de at det var en elev på high school, men de vet det ikke sikkert.» Susans stemme skalv. «Hvor i helvete er Thomas? Han skulle ha vært hjemme for en time siden!»

«Han skal spille kamp på Edison», minnet Ben henne på. Edison high school lå i nabobyen Richmond. En buss skulle frakte laget dit etter skolen. Men det var andre, mer presserende detaljer å ta hensyn til. Han forsøkte fremdeles å fordøye det Susan nettopp hadde fortalt ham. «Hva mener du med at noen ble drept? Var det en ulykke?»

«En ulykke? Hører du ikke på radioen?»

«På hjemveien, jo,» svarte han. «Men de sa ingenting om…»

«Det var ingen bilulykke.» Susans stemme skalv fremdeles, som om den kjørte av gårde i en av disse små berg- og-dal-banene som ble satt opp under festivaler. «En av elevene på high school ble drept på veien hjem fra skolen –inne i skogen ved Talbott Drive. Han ble stukket til døde, Ben, og bare etterlatt der for å dø. De vet ikke engang hvem han er ennå.»

Et øyeblikk var Ben for sjokkert til å si noe. Det kona nettopp hadde fortalt ham, var så ufattelig at han følte trang til å si imot henne, si til henne at hun oppførte seg latterlig. Wintersville var en fredelig, liten småby i Midtvesten med omtrent fem tusen innbyggere. Befolkningen besto for det meste av konservative familier med middels inntekt som tilsynelatende foretrakk nettopp den typen småbyliv de kunne leve her. Golf, fisking og jakt var populære fritidssysler, og tidlig i desember samlet folk seg for å delta i den årlige juleparaden. Skatteunndragelser, butikktyverier og litt råning i Kragel Road, var de mest hardbarkede kriminelle aktivitetene denne byen hadde opplevd det siste tiåret. Etter fire år i Pittsburgh var det nettopp dette som hadde appellert til ham i begynnelsen. Det var lenge siden han hadde bestemt seg for at han ikke skulle sovne til lyden av sirener. At en skoleelev ble drept på vei hjem fra skolen, var ufattelig. Slikt skjedde aldri her. Aldri.

«De vil ikke avsløre offerets identitet før etter at familien er blitt underrettet,» hørte han seg selv si numment. «Det er vanlig prosedyre.»

Susan kom helt bort til ham, la armene rundt ham og klemte ham hardt. Hun skalv, merket Ben, og han gjengjeldte klemmen. Han følte seg uvel, og bena skalv. Han var glad for at han hadde noen å holde seg fast i akkurat da.

Susan så opp på ham, og et øyeblikk virket det som om hun var usikker på hva hun skulle si og gjøre, som om hun strevde med en beslutning som bare delvis hadde med ham å gjøre. Så ble blikket hennes mer fokusert. «Ben,» sa hun så lavt at det nesten var som en hvisken, «vi må finne Thomas. Jeg vil føle meg bedre når han er hjemme igjen. De må ha avlyst kampen, tror du ikke det? Eller i det minste ringt til foreldrene for å fortelle dem hva som har skjedd?»

Ben tenkte at hun trolig hadde rett i det. Der og da husket han ikke hvilket telefonnummer de hadde oppgitt til skolen i tilfelle noe skjedde. Han slapp Susan og la fra seg kofferten på bilpanseret og famlet med låsen. «Hvor er Joel?» spurte han.

«Inne,» svarte hun. «Jeg hentet ham hos Teresa på hjemveien.»

Ben åpnet kofferten og avdekket et salig rot av dokumenter og medisinske tidsskrifter. Han stakk hånden ned i en av innerlommene og tok ut telefonen. På skjermen sto det at han hadde fått to nye beskjeder. Han fant dem frem og lyttet til den første. Den var fra Susan, som spurte om han hadde hørt fra Thomas. Hun ba ham innstendig om å ringe henne så fort som mulig. Den andre beskjeden var fra Phil Stanner, treneren til Thomas.

«Ben, dette er Stanner,» forkynte den innspilte stemmen, og Ben kjente en bølge av gru velle opp i ham. Han satte telefonen på høyttaler så Susan også kunne høre.

Phils stemme sivet opp til dem fra telefonens ørlille høyttaler. «Du har vel allerede hørt det, men noen ble drept i dag i skogen nær skolen. Politiet har sperret av hele området, så det er vanskelig å komme seg inn og ut av skolens parkeringsplass. Alle fritidsaktiviteter er selvfølgelig avlyst. Thomas har det bra. Jeg har hele laget samlet her i gymsalen. Vi ber foreldrene om ikke å komme til skolen for å hente barna sine, men i stedet vente ved den nærmeste bussholdeplassen hvor elevene pleier å bli sluppet av etter skolen. Busser vil kjøre elevene hjem. De kjører herfra ved sekstiden, men ingen elever vil bli sluppet av bussen hvis ikke det står en voksen der og venter på dem. Hvis du har noen spørsmål, kan du kontakte skolen, men selv om de har fire personer som tar seg av sentralbordet, vil det være vanskelig å komme gjennom. Ikke ring hvis det ikke er nødvendig.»

Beskjeden ble avsluttet. Ben stakk telefonen i bukselommen. Susan holdt hånden for munnen og så opp på ham med en blanding av lettelse og vemod. Den andre armen klemte hun beskyttende rundt livet. Klokken var 17.52. Ben la armen rundt skuldrene hennes og trakk henne inntil seg. Han så opp på det store karnappvinduet på forsiden av huset deres. Det var som en avgrenset portal av innsyn til stuen deres, og han skimtet så vidt den øverste delen av hodet til Joel, den velkjente sveisen som buet seg opp som en apostrof. Sønnen satt i sofaen og så på tv –forhåpentligvis ikke nyhetene, tenkte Ben.

Han kysset Susan på hodet og lurte på om det i dette øyeblikk kjørte en patruljebil opp foran et annet hus. Han kunne se det for seg klart og tydelig: bilen som kjørte langsomt inn i innkjørselen og stoppet, to uniformerte betjenter som gikk ut og gikk den lange, forferdelige veien opp til inngangsdøren. Han så for seg at de ringte på dørklokken og lyttet til lyden av skritt som nærmet seg i gangen innenfor, en tynn stemme som ropte gjennom den stengte døren: «Hvem er det?»

«Vi er fra sheriffkontoret.»

En kortvarig nøling, etterfulgt av stemmen, allerede redd, som ropte til noen inne i huset. «De sier at de er fra sheriffkontoret.»

En mannsstemme som lød sterkere idet han nærmet seg. «Hva vil de, da? Lukk opp, da, Martha, ikke bare stå der!»

Lyden av sikkerhetsbolten som ble skjøvet tilbake. Døren som langsomt ble åpnet og avdekket en mann og en kvinne, omtrent på alder med Susan og ham selv. De sto like innenfor dørterskelen og så ut på den kalde, grå verden og de uheldige budbringerne som sto foran dem. I dette bildet han hadde mant frem i tankene, så paret plutselig eldre og skjørere ut, som om dette øyeblikket i seg selv hadde svekket dem. I løpet av et øyeblikk tok de inn synet av de to uniformerte mennenes alvorlige miner, to menn som hadde kommet for å overbringe en nyhet foreldrene ikke ville høre. Mennenes ansiktsuttrykk sa allerede alt: Jeg er forferdelig lei for det. Sønnen deres er død. Han ble stukket ned i skogen og etterlatt der. Han ligger fremdeles der mens vi forsøker å finne ut hvem som kan ha gjort dette mot ham. Han kommer aldri til å komme inn gjennom denne døren igjen.

I det øyeblikket, der de sto i sin egen innkjørsel med den velkjente grusen under føttene, ba Ben en taus, takknemlig bønn –måtte Gud tilgi ham –fordi han og Susan ikke var blitt tilfeldig utvalgt for å motta det grusomme budskapet. Det var en bønn av lettelse og takknemlighet over at familien hans var i god behold, og en bønn av medfølelse med de som fremdeles ventet på at budbringerne skulle komme.

«Kom, så går vi inn,» hvisket han til Susan, og de to gikk opp trappen sammen.

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
  clsElementList=document.getElementsByTagName('div');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;

